Bisedë me drejtuesit e Lidhjes Qytetare Shqiptaro-Amerikane
Ish kongresmeni Xhozef Dioguari, dhe këshilltarja për çështjet ballkanike, Shërli Kllois Dioguari komentojnë mbi Kosovën
Zoti Dioguardi vlerësoi lart seancën për Kosovën që u zhvillua në fillim të javës në Kongresin amerikan, ku ndihmës sekretari i shtetit, Nikolas Bërns shprehu qendrimin e administratës në mbështetje të pavarësisë së Kosovës. Ish kongresmeni thotë se gjatë të paktën 15 vjetëve të fundit Lidhja Qytetare Shqiptaro-Amerikane është përpjekur që, nëpërmjet lobizmit në kongresin amerikan, ta bindë administratën amerikane se zgjidhja e statusit të Kosovës është në interesin e paqes e të qëndrueshmërisë në Ballkan. Zoti Dioguardi e cilësoi historike seancën për Kosovën në Kongresin amerikan. Zoti Dioguardi thotë se një Kosovë e pavarur, jo vetëm që do të ndihmojë drejt paqes dhe qëndrueshmërisë në Ballkan, por do të jetë në gjendje të mbrojë të drejtat e shqiptarëve, kudo ku ata janë pakicë si në Preshevë, Maqedoni, Mal të Zi e gjetkë. Zoti Dioguardi thotë se plani Ahtisari nuk është i përsosur, por të paktën hap rrugën për ndryshimin nga Kombet e Bashkuara të rezolutës 1244. Ndërkohë, Shërli Kllois Dioguari, këshilltare për çështjet ballkanike në Lidhjen Qytetare, thotë se plani Ahtisari nuk do të çojë në pavarësinë e Kosovës në se nuk bëhen disa ndryshime. Zoti Dioguari tha se Lidhja Qytetare Shqiptaro-Amerikane do të vazhdojë punën për ta ndihmuar Kosovën në të ardhmen që të jetë një shtet i pavarur i sukseshëm. Një çështje tjetër në të cilën Xhozef dhe Shërli Dioguari janë angazhuar kohët e fundit është lirimi i 14 shqiptarëve të arrestuar në Mal të Zi, mes tyre 3 shtetas amerikanë, të cilët mbahen që prej fillimit të shtatorit të vitit të kaluar. Data e gjyqit të tyre u caktua këtë javë për më 14 maj. Po këtë javë, ish kongresmeni dhe Shërli Kllois Dioguari u takuan me anëtarë të Kongresit amerikan në përpjekje për të siguruar mbështetjen e tyre. Zonja Dioguari thotë se në këtë çështje është angazhuar departamenti i shtetit, por nuk ka ushtruar presionin e duhur ndaj Potgoricës. Çifti Dioguardi thotë se Lidhja Qytetare Shqiptaro-Amerikane do të vazhdojë të punojë për kauzat shqiptare, madje e quan çështjen e Kosovës si një fillim të ri në punën e tyre. (kh)